**Jeesuksen viimeiset päivät** (*The Passion*, tunnetaan suomeksi myös nimellä **The Passion – kärsimyskertomus**) on BBC:n, HBO:n ja Deep Indigo Productionsin tuottama englantilainen minisarja, joka kertoo Raamattuun pohjautuen Jeesuksen viimeisistä päivistä. Käsikirjoittaja Frank Deasy ja tuottaja Nigel Stafford-Clark halusivat korostaa erityisesti historiallisia taustatekijöitä korostamalla Juudean historiaa sekä Pontius Pilatuksen ja Kaifaksen inhimillisyyttä. Käsikirjoituksen työstämisessä käsikirjoittajat saivat apua uskontotieteilijöiltä, muun muassa Duken yliopiston uskontotieteiden professorilta Mark Goodacrelta.

Jeesusta sarjassa esittää Joseph Mawle. Muita päärooleja esittivät Paloma Baeza (Magdalan Maria), Ben Daniels (Kaifas), James Nesbitt (Pontius Pilatus), David Oyelowo (Joosef Arimatialainen). Sarjan ohjaajana toimi Michael Offer.

Sarja kuvattiin Marokossa vuoden 2007 elokuusta lokakuuhun, ja se esitettiin ensimmäisen kerran BBC One -kanavalla neliosaisena 16.–23. maaliskuuta 2008. Englannissa sarjaa katsoi suurimmillaan 4,9 miljoonaa katsojaa, ja sarja sai pääosin positiivista palautetta. Suomessa Yle TV1 on esittänyt sarjan kaksiosaisena kahteen kertaan pääsiäisenä: ensimmäisen kerran 2.–3. huhtikuuta 2010 ja toisen kerran 5.–6. huhtikuuta 2012.

Tuotanto
--------

### Idean synty

Huhtikuussa 2006 pidetyssä kokouksessa BBC One -kanavan tarkastaja Peter Fincham ilmoitti BBC:n suunnitelmasta tuottaa televisiosarja Jeesuksen viimeisistä päivistä vuoden 2008 pääsiäiseksi. Päätökseen vaikutti BBC:n pääsiäisenä 2006 esittämän Manchester Passion -televisio-ohjelman saama suosio. Kyseinen ohjelma oli sijoittanut Jeesuksen kärsimysnäytelmän nykypäivän Manchesteriin, ja sen saama katsojasuosio rohkaisi BBC:ta tuottamaan sarja pääsiäisen tapahtumista tavalla, jolla Raamattu ja historialliset lähteet asiasta kertovat. Fincham halusi tulevasta sarjan olevan BBC Onen vuoden 2008 pääsiäisen kohokohta ja toivoi sen saavan yhtä suuren suosion kuin 1970-luvulla kuvattu televisiosarja *Jeesus Nasaretilainen*. Nigel Stafford-Clark, joka oli tuottanut BBC Onen menestystä saaneen Charles Dickensin Kolean talon filmatisoinnin televisiosarjaksi, valittiin tulevan sarjan tuottajaksi. Sarjan budjetiksi arvioitiin neljä miljoonaa puntaa. Australialainen Michael Offer valittiin ohjaajaksi.

### Käsikirjoitus

Denis Lawson esitti sarjassa Annasia, juutalaista pappia.
Emmy-palkinnon saanut irlantilainen käsikirjoittaja Frank Deasy valittiin sarjan käsikirjoittajaksi heinäkuussa 2006. Tuottaja Stafford-Clark piti Deasya parhaimpana vaihtoehtona käsikirjoittajaksi, sillä hän uskoi tämän ymmärtävän projektin laajuuden. Sekä Stafford-Clark että Deasy halusivat jäljitellä elokuvien *Matteuksen evankeliumi* ja *The Passion of the Christ* tyyliä. Deasy kritisoi elokuvia, joissa Jeesus esitettiin hänestä "liian henkisenä" ja halusi omassa käsikirjoituksessaan korostaa Jeesuksen ihmisyyttä muun muassa tunteiden, kuten vihan, pelon ja epävarmuuden kohdalla. Sarjan sisällön kehittämiseen Deasy ja Stafford-Clark pyysivät mukaan Uuteen testamenttiin erikoistuneen professorin Mark Goodacren ja BBC:n ohjelmien uskonnollisuudesta ja etiikasta vastaavan Michael Wakelinin. He kirjoittivat käsikirjoittajien avuksi opaskirjan, joka sisälsi kaikki mahdolliset heidän löytämänsä tiedot Jerusalemista, Jeesuksen ajan ihmisten elämästä ja evankeliumeista.

Deasy vietti kokonaisen vuoden kirjoittaen käsikirjoitusta. Hän vieraili Israelissa, tutki evankeliumeja ja oli yhteistyössä Goodacren kanssa. Keväällä 2006 hän toimitti ensimmäisen luonnoksen sarjan käsikirjoituksesta. Deasy oli käsikirjoituksessaan päätynyt kuvaamaan Jeesuksen ihmismäisenä ja oli käyttänyt juonen taustalla Matteuksen- ja Markuksen evankeliumeja. Johanneksen evankeliumia hän piti liian hengellisenä. Ensimmäisen jakson avausosaan Deasy sai vaikutteita elokuvasta *Perikato*. Deasy kuvaili alkukohtausta haastattelussa:

> »Sen [alkukohtaus] tarkoituksena on esitellä maailma, jossa kristinuskoa ei vielä ole, ja meille nykyään niin tutut käsitteet olivat hätkähdyttävän uusia ja jotka todella räjähtivät esiin tuona ratkaisevana viikkona.»   
> (Frank Deasy)
> 
> 

Deasy ja Stafford-Clark olivat kiinnostuneita kuvaamaan yleisesti antagonisteina pidettyjä Pilatusta ja Kaifasta inhimillisemmässä valossa. Lisäksi he halusivat korostaa Juudean historiaa tuona aikana. Deasy korosti erityisesti sitä, että Kaifas oli nähtävä virheen tehneenä ihmisenä lähetettyään Jeesuksen ristiinnaulittavaksi.

### Näyttelijät

James Nesbitt hyväksyi harkinnan jälkeen Pontius Pilatuksen roolin.
Joseph Mawle oli ensimmäisenä koekuvauksissa Jeesuksen rooliin. Hänet valittiin rooliin toukokuussa 2007. Valmistautuakseen rooliin hän luki muun muassa evankeliumit, erilaisia Jeesukseen liittyneitä tutkimuksia ja rukouksia. Mawle halusi tavata näyttelijä Robert Powellin, joka oli esittänyt Jeesusta elokuvassa Jeesus Nasaretilainen. He eivät löytäneet kuitenkaan aikaa tavata toisiaan. Sattumalta he kuitenkin tapasivat toisensa Gatwickin kansainvälisen lentoaseman vessatiloissa; Mawle oli matkalla sarjan kuvauksiin Marokkoon ja Powell oli lähdössä matkalle perheensä kanssa.

Pontius Pilatusta esittänyt James Nesbitt oli näyttelemässä kuvauksissa Belfastissa, kun hänen agenttinsa lähetti hänelle sarjan käsikirjoituksen. Nesbitt aluksi kieltäytyi roolista, mutta muutti mielensä kuultuaan Stafford-Clarkin olevan tuottaja; Nesbitt oli pitänyt Stafford-Clarkin tuottamasta Kolean talon filmatisoinnista. Hän näytteli Pilatusta "mieleltään kylmänä ja kovana soturina".

Paloma Baeza tunsi omien sanojensa mukaan "vastuuta", kun hän hyväksyi ottavansa Magdalan Marian roolin. Hän valmistautui roolisuoritukseen tutkimalla Marian taustoja ja tämän suhdetta Jeesukseen. Hän halusi korostaa erityisesti tämän ahdinkoa Jeesuksen kuoltua.

### Rooleissa

### Päähenkilöt

|  |  |  |
| --- | --- | --- |
|  Joseph Mawle  | … |  Jeesus
  |
|  Paloma Baeza  | … |  Magdalan Maria
  |
|  Ben Daniels  | … |  Kaifas
  |
|  James Nesbitt  | … |  Pontius Pilatus
  |
|  David Oyelowo  | … |  Joosef Arimatialainen
  |
|  Penelope Wilton  | … |  Neitsyt Maria
  |

### Opetuslapset ja muut Jeesuksen seuraajat

|  |  |  |
| --- | --- | --- |
|  Thomas Buchanan  | … |  Jaakob Alfeuksen poika
  |
|  Lewis Clay  | … |  Tuomas
  |
|  Tom Ellis  | … |  Filippus
  |
|  Daniel Ewans  | … |  Matteus
  |
|  Eoin Geoghegan  | … |  Andreas
  |
|  Dean Lennox Kelly  | … |  Jaakob vanhempi
  |
|  Stuart Kidd  | … |  Simon Kananeus
  |
|  Darren Morfitt  | … |  Pietari
  |
|  Steve Morphew  | … |  Taddeus
  |
|  Paul Nicholls  | … |  Juudas Iskariot
  |
|  Vinette Robinson  | … |  Mina
  |
|  Jamie Sives  | … |  Johannes
  |
|  Eugene Wood  | … |  Bartolomeus
  |

### Henkilöt temppelissä

|  |  |  |
| --- | --- | --- |
|  Ben Caplan  | … |  Jehuda
  |
|  Laila El Mrabti  | … |  Kaifaksen tytär
  |
|  Laura Fraser  | … |  Abigail
  |
|  Simon Kassianides  | … |  Temppelinvartija
  |
|  Munir Khairdin  | … |  Toinen temppelinvartija
  |
|  Denis Lawson  | … |  Annas
  |
|  John Lynch  | … |  Sagan
  |
|  Elif Yeşil  | … |  Kaifaksen palvelija
  |

### Roomalaiset

|  |  |  |
| --- | --- | --- |
|  Roger Ashton-Griffiths  | … |  Syyrian prefekti
  |
|  Mansour Badri  | … |  Roomalainen kersantti
  |
|  El Housseine Dejjiti  | … |  Centurio
  |
|  Karim Doukkali  | … |  Centurio
  |
|  Robin Floriant  | … |  Rufus, veronkerääjä
  |
|  Matthew Flynn  | … |  Roomalainen sotilas
  |
|  Esther Hall  | … |  Claudia, Pontius Pilatuksen vaimo
  |
|  Martin Hutson  | … |  Pilatuksen sihteeri
  |
|  Mark Lewis Jones  | … |  Marcus
  |
|  David Maybrick  | … |  Roomalainen sotilas
  |
|  Gerard Monaco  | … |  Capito
  |
|  Ross O'Hennessy  | … |  Roomalainen sotilas
  |
|  Driss Roukhe  | … |  Roomalainen sotilas
  |
|  Mohammed Taleb  | … |  Centurio
  |

### Jerusalemilaiset

|  |  |  |
| --- | --- | --- |
|  El Jirari Ben Aissa  | … |  Simon
  |
|  Daniel Catlagirone  | … |  Eban
  |
|  Stephen Graham  | … |  Barabbas
  |
|  Mercedes Grower  | … |  Neta
  |
|  Jamila El Haouni  | … |  Leski
  |
|  Johnny Harris  | … |  Asher
  |
|  Mustapha Jamal  | … |  Leipuri
  |
|  Richard Katz  | … |  Rahanvaihtaja
  |
|  Barnaby Kay  | … |  Mies Emmaukseen vievällä tiellä
  |
|  Abderrahim Moustaid  | … |  Simon Spitaalinen
  |
|  Craig Parkins   | … |  Mies haudalla
  |
|  Gary Pillai  | … |  Kauppias
  |
|  Nadia Sadik  | … |  Huutava nainen
  |
|  Abdelouahed Sanouji  | … |  Nuori leipuri
  |
|  Kiran Shah  | … |  Jude
  |
|  Pete Sullivan  | … |  Lakimies
  |
|  David Rubin  | … |  Pilgrim
  |
|  René Zagger  | … |  Lintumyyjä
  |

### Kuvaukset

Sarja kuvattiin Marokossa, Ouarzazatessa.
Sarjan tuotanto ja kuvaukset tapahtuivat Atlas Studiosilla, Marokossa. Kuvaukset tapahtuivat Ouarzazatessa; muun muassa Jerusalemiin sijoitetut kohtaukset kuvattiin Tamnougalt-nimisessä kylässä vuonna 2007. Suurin osa kohtauksista kuvattiin käsivaralla, jotta katsojalle syntyisi kuva, että hän "salakuuntelisi" henkilöiden keskusteluja.

Erityisen tärkeänä kohtauksena pidettiin ristiinnaulitsemista. Kohtausta kuvattiin yli kolmen päivän ajan. Kuvauksia häiritsivät useat kaatosateet. Mawlen maskeeraaminen ristiinnaulittavaksi Jeesukseksi aloitettiin jo aamuyöllä; haavojen ja muiden vammojen maskeeraus vei viisi tuntia. Kantaessaan ristiä Mawle yritti kuvitella kipua ja väsymystä, jota Jeesus koki samassa tilanteessa. Vastakohtana perinteisille kuvauksille ristiinnaulitsemisesta, Mark Goodacren suosituksesta nauloja ei naulata Jeesuksen kämmenten läpi sarjassa, vaan käsivarsien läpi, mikä on historiallisen tietojen mukaan ollut yleisin tapa roomalaisten keskuudessa.

Jeesuksen oikeudenkäyntikohtauksessa näytteli 3000 paikallista asukasta esittäen tilaisuutta seurannutta väkijoukkoa.

### Ensi-ilta

Sarjan ensimmäinen jakso esitettiin BBC:n kutsumalle kutsuvierasyleisölle Apollo West End -elokuvateatterissa 28. helmikuuta 2008. Yleisö koostui toimittajista ja eri uskontokuntien edustajista.

Jaksot
------

Televisiosarjan tapahtumat sijoittuvat Jeesuksen viimeiseen viikkoon ennen ristiinnaulitsemista ja ylösnousemusta. Sarjassa seurataan tapahtumia kolmesta eri näkökulmasta: Jeesuksen ja hänen opetuslapsien, uskonoppineiden sekä roomalaisten. Englannissa sarja esitettiin neljässä, puolituntia kestäneessä osassa. Suomessa sarja on esitetty kaksiosaisena.

### Juoni

**Varoitus:  Seuraava kirjoitus paljastaa yksityiskohtia juonesta.**
Ensimmäisessä osassa Jeesus saapuu opetuslapsineen Jerusalemiin palmusunnuntaina. Tuhannet pyhiinvaeltajat ja Jeesuksen tulo saavat aikaan huolta roomalaisten ja juutalaisten uskonoppineiden keskuudessa. Juutalaisten keskuudessa puhkeaa pienimuotoinen kapina, ja ylipappi Kaifas pelkää Jeesuksen haastavan hänen asemansa juutalaisten ylimmäisenä johtajana.

Toisessa osassa Jeesus viettää opetuslastensa kanssa viimeisen ehtoollisen. Hieman myöhemmin Juudas kavaltaa hänet juutalaisille uskonoppineille ja roomalaisille. Kaifaksen ja muiden oppineiden painostuksesta Rooman maaherra Pilatus määrää lopulta Jeesuksen vastahakoisesti ristiinnaulittavaksi. Kuolemansa jälkeen Jeesus ilmestyy opetuslapsilleen ylösnousseena ja sarjan viimeisessä kohtauksessa hän kehottaa Pietaria levittämään kristinuskon sanomaa kaikille kansoille.

Vastaanotto
-----------

### Katsojamäärät

Sarjan ensimmäinen jakso esitettiin 16. maaliskuuta 2008 BBC One -kanavalla. Toinen jakso esitettiin 17. maaliskuuta, kolmas 21. maaliskuuta ja viimeinen 23. maaliskuuta. Kolme jaksoa esitettiin uusintana peräkkäin iltapäivällä 21. maaliskuuta. Ensimmäistä jaksoa katsoi 4,1 miljoonaa katsojaa, mikä käsitti 15 % koko katsojamäärästä. Toinen jakso, joka lähetysajallaan "kilpaili" suosittua Coronation Street -saippuasarjaa vastaan, sai 3,2 miljoonaa katsojaa eli ensimmäistä jaksoa vähemmän. Kolmatta jaksoa katsoi 3,7 katsojaa, ja viimeistä jaksoa katsoi ennätykselliset 4,9 miljoonaa katsojaa (21 % katsojamäärästä).

### Arvostelut

Sarjan arvostelut olivat yleisesti positiivisia. *The Guardian* kehui ensimmäistä jaksoa huomauttaen, että "sarjaa voisi katsoa kokonaan unohtaen kertomuksen olevan merkittävän uskonnon keskeinen osa". Kuitenkin samaisen lehden toisessa artikkelissa sarjaa kritisoitiin tavanomaiseksi ja kunnioitusta osoittavaksi, jossa ainoa merkittävä ero aikaisempiin Jeesus-filmatisointeihin verrattuna oli naulojen iskeminen Jeesuksen käsivarsien läpi ristiinnaulitsemisessa. *The Independent* -sanomalehden toimittaja Thomas Sutcliffe arvioi, että "ainoastaan dogmaattisuudesta innokkain kristitty löytäisi sarjasta epäkuonnioittavia yksityiskohtia". *The Daily Telegraphin* James Walton ylisti sarjan Pilatuksen ja Kaifaan inhimillistämistä sekä Jeesuksen vahvaa ihmisyyttä.

Sarja sai myös osakseen negatiivista kritiikkiä. *The Timesin* Andrew Billen antoi osittain kiitosta, mutta syytti Mawlen suoritusta Jeesuksena liian miedoksi, alistuvaksi ja noloksi. Christian Voicen Stephen Green ilmaisi kritiikkiä Kaifaksen ja Pontius Pilatuksen sympatisoinnista pitäen sitä virheellisenä tulkintana Raamatusta.

DVD-julkaisu
------------

Jeesuksen viimeiset päivät julkaistiin DVD-julkaisuna Yhdistyneessä kuningaskunnassa Acorn Median julkaisemana 20. lokakuuta 2008.

Lähteet
-------

1. 1 2  The Passion - Internet Movie Database IMDb. Viitattu 27.4.2012. (englanniksi)
2. 1 2 3  Wilson, Benji: *Last Days of Jesus*, s. 14–18. Radio Times, BBC Magazines, 15.–21.3.2008.
3. 1 2 3 4  Frank Deasyn haastattelu Rejesus.co.uk.  Arkistoitu 20.2.2012. Viitattu 10.4.2012. (englanniksi)
4. 1 2  Episodes BBC One. Viitattu 10.4.2012. (englanniksi)
5. 1 2  Minghella's last film watched by 6.3m  25.3.2008. The Guardian. Viitattu 10.4.2012. (englanniksi)
6. ↑  Jeesuksen viimeiset päivät- YLE TV1 YLE TV1. Viitattu 10.4.2012. (suomeksi)
7. ↑  BBC plans epic retelling of Jesus's life  26.4.2006. The Guardian. Viitattu 27.4.2012. (englanniksi)
8. 1 2 3 4  From Prime Suspect to The Passion: Deasy tackles last week in life of Christ  7.7.2006. The Guardian. Viitattu 27.4.2012. (englanniksi)
9. 1 2  Jenkins, Garry: The BBC's bold new interpretation of The Passion.  *The Times*, 3.8.2008.  Times Newspapers.   (englanniksi)
10. 1 2  Higgins, Ria; Mawle, Joseph: Best of times, worst of times.  *The Sunday Times*, 19.10.2008.  Times Newspapers.   (englanniksi)
11. ↑  Holby City’s Robert Powell on ‘flatlining’ acting style, the BBC licence fee and soap-vs-drama The Stage.  Arkistoitu 5.3.2012. Viitattu 27.4.2012. (englanniksi)
12. 1 2  McLean, Craig: The leading man next door.  *Sunday Herald*, 1.3.2008.  Newsguest Media Group.   (englanniksi)
13. ↑  Paloma Baezan haastattelu  2008. Jenkins, Simon. Rejesus.co.uk.  Arkistoitu 20.2.2012. Viitattu 27.4.2012. (englanniksi)
14. ↑  Nigel Stafford-Clarkin haastattelu  2008. Jenkins, Simon. Rejesus.co.uk.  Arkistoitu 20.2.2012. Viitattu 27.4.2012. (englanniksi)
15. ↑  Why the BBC thinks Christ did not die this way  18.3.2008. Wynne-Jones, Jonathan. The Daily Telegraph. Telegraph Media Group. Viitattu 27.4.2012. (englanniksi)
16. ↑  Judgment day for BBC's premiere of the Passion Guardian News and Media.. Viitattu 27.4.2012. (englanniksi)
17. ↑  Episodes by Date - BBC BBC One. Viitattu 27.4.2012. (englanniksi)
18. ↑  Dancing on Ice final wins for ITV  18.3.2008. Holmwood, Leigh. Guardian. Guardian News and Media. Viitattu 27.4.2012. (englanniksi)
19. ↑  O'Grady takes teatime cake  18.3.2008. Plunkett, John. Guardian. Guardian News and Media. Viitattu 27.4.2012. (englanniksi)
20. ↑  The weekend's TV: The Passion The Guardian. Guardian News and Media. Viitattu 27.4.2012. (englanniksi)
21. ↑  TV matters: are we celebrating Easter?  20.3.2008. Lawson, Mark. Guardian. Guardian News and Media. Viitattu 27.4.2012. (englanniksi)
22. ↑  The Weekend's TV: The Passion, BBC1 Gavin & Stacey, BBC3  17.3.2008. Sutcliffe, Thomas. The Independent. Independent News and Media. Viitattu 27.4.2012. (englanniksi)
23. ↑  Last night on television: The Passion (BBC1) - Gavin & Stacey (BBC3)  17.3.2008. Walton, James. The Telegraph. Telegraph Media Group. Viitattu 27.4.2012. (englanniksi)
24. 1 2  Don't pass over this Easter treat  17.3.2008. Sutcliffe, Thomas. The Telegraph. Telegraph Media Group. Viitattu 27.4.2012. (englanniksi)
25. ↑  BBC One's The Passion coming to DVD  2008. Last Broadcast.  Arkistoitu 13.2.2012. Viitattu 27.4.2012. (englanniksi)

Aiheesta muualla
----------------

* The Passion BBC Online -sivustolla (englanniksi)
* The Passion Internet Movie Databasessa (englanniksi)